CELEX: 32012R1217
Language: hu
Date: 2012-12-12 00:00:00
Title: Az Európai Parlament és a Tanács 1217/2012/EU rendelete ( 2012. december 12. ) az Oroszországi Föderációból az Európai Unióba irányuló faexportra alkalmazandó vámkontingensek kiosztásáról

20.12.2012   
            
            
               HU
            
            
               Az Európai Unió Hivatalos Lapja
            
            
               L 351/34
            
         AZ EURÓPAI PARLAMENT ÉS A TANÁCS 1217/2012/EU RENDELETE
   (2012. december 12.)
   az Oroszországi Föderációból az Európai Unióba irányuló faexportra alkalmazandó vámkontingensek kiosztásáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikkére,
   tekintettel az Európai Bizottság javaslatára,
   a jogalkotási aktus tervezete a nemzeti parlamenteknek való megküldését követően,
   rendes jogalkotási eljárás keretében (1),
   mivel:
   
               (1)
            
            
               Figyelembe véve, hogy az Unió számára gazdasági szempontból fontos a nyersfa behozatala és az Oroszországi Föderáció mint nyersfabeszállító, a Bizottsággal folytatott tárgyalások eredményeképpen az Oroszországi Föderáció kötelezettséget vállalt, hogy csökkenti vagy eltörli a nyersfatermékekre alkalmazott kiviteli vámokat.
            
         
               (2)
            
            
               Ezek a kötelezettségvállalások, amelyek az Oroszországi Föderációnak a Kereskedelmi Világszervezethez (a továbbiakban: WTO) történő csatlakozásakor részei lettek az árukra vonatkozóan vállalt engedményeket és kötelezettségvállalásokat tartalmazó jegyzéknek, magukban foglalják bizonyos tűlevelű fafajták vámkontingenseit, amelyeknek egy része az Unióba irányuló exportra esik.
            
         
               (3)
            
            
               Az Oroszországi Föderáció WTO-hoz történő csatlakozására irányuló tárgyalások keretében az Unió nevében a Bizottság levélváltás formájában az Európai Unió és az Oroszországi Föderáció közötti megállapodást (2) tárgyalt meg az Oroszországi Föderációból az Európai Unióba irányuló faexportra vonatkozó vámkontingensek kezeléséről (a megállapodás).
            
         
               (4)
            
            
               A megállapodásban foglaltaknak megfelelően ezenfelül az Unió és az Oroszországi Föderáció megtárgyaltak egy jegyzőkönyvet a technikai szabályokról (3) (jegyzőkönyv).
            
         
               (5)
            
            
               2011. december 14-én a Tanács elfogadta a 2012/105/EU határozatot (4), amely felhatalmazást adott a megállapodás és a jegyzőkönyv aláírására, valamint azok ideiglenes alkalmazására az Oroszországi Föderáció WTO-hoz való csatlakozásának időpontjától. A megállapodást és a jegyzőkönyvet 2011. december 16-án írták alá. Az Oroszországi Föderáció 2012. augusztus 22-én csatlakozott a WTO-hoz.
            
         
               (6)
            
            
               A megállapodás rendelkezéseinek megfelelően az Unió belső eljárásainak megfelelően kezeli a vámkontingensek rá eső részét. A 2012/105/EU határozat úgy rendelkezik, hogy a Bizottságnak a jegyzőkönyv értelmében meg kell határoznia a kontingensengedély-kiosztás részletes szabályait, valamint az Unióba irányuló kivitelre szánt vámkontingensek mennyiségeinek Unió általi kezeléséhez szükséges egyéb rendelkezéseket. A 498/2012/EU bizottsági végrehajtási rendelet (5) rögzítette a szükséges ideiglenes végrehajtási szabályokat annak lehetővé tételére, hogy a vámkontingensek Unióra eső részének Unió általi kezelése teljes mértékben működjön az Oroszországi Föderáció WTO-hoz történt csatlakozására. Az említett rendelet hatályát veszti, amint a megállapodás és a jegyzőkönyv létrejön és hatályba lép.
            
         
               (7)
            
            
               A megállapodás és a jegyzőkönyv rendelkezéseinek egységes feltételek melletti végrehajtásának biztosítása érdekében a Bizottságra végrehajtási hatásköröket kell ruházni. Ezeket a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendeletnek (6) megfelelően kell gyakorolni.
            
         
               (8)
            
            
               A gazdasági szereplők számára a jogbiztonság és jogfolytonosság biztosítása érdekében a 498/2012/EU végrehajtási rendelet alapján hozott átmeneti intézkedések joghatását az e rendelet alapján hozott új végrehajtási aktusoknak fenn kell tartaniuk. Ezeket az átmeneti intézkedéseket azt követően úgy kell tekinteni, mintha az új végrehajtási aktusok vonatkozó rendelkezései alapján születtek volna,
            
         ELFOGADTÁK EZT A RENDELETET:
   1. cikk
   (1)   Az Európai Unió és az Oroszországi Föderáció kormánya közötti, az Oroszországi Föderációból az Unióba irányuló faexportra vonatkozó vámkontingensek kezelésével kapcsolatos megállapodás és a megállapodás szerinti technikai szabályokat tartalmazó jegyzőkönyv végrehajtása érdekében a Bizottság végrehajtási jogi aktusokat fogad el a jegyzőkönyv 5. cikkének (2) bekezdése szerinti kontingensengedély-kiosztás módszerének részletes szabályairól, valamint az Unióba irányuló kivitelre szánt vámkontingensek mennyiségeinek uniós kezeléséhez szükséges egyéb rendelkezésekről. Ezeket a végrehajtási jogi aktusokat a 2. cikk (2) bekezdésében említett vizsgálóbizottsági eljárás keretében kell elfogadni.
   (2)   A 498/2012/EU végrehajtási rendelet alapján hozott átmeneti intézkedések joghatását az (1) bekezdésben említett végrehajtási jogi aktusoknak fenn kell tartaniuk.
   2. cikk
   (1)   A Bizottság munkáját a 2012/105/EK határozat 5. cikke alapján létrehozott fabehozatali bizottság segíti. Ez a bizottság a 182/2011/EU rendelet értelmében vett bizottságnak minősül. A fabehozatali bizottság a Bizottság felvetésére vagy valamely tagállam kérelme alapján megvizsgálhat bármely, a megállapodás vagy a jegyzőkönyv alkalmazásához kapcsolódó kérdést.
   (2)   Az e bekezdésre való hivatkozáskor a 182/2011/EU rendelet 5. cikkét kell alkalmazni.
   3. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2012. december 12-én.
      
         
            az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         A. D. MAVROYIANNIS
      
   
   
      (1)  Az Európai Parlament 2012. november 21-i álláspontja (a Hivatalos Lapban még nem tették közzé) és a Tanács 2012. december 3-i határozata.
   
      (2)  HL L 57., 2012.2.29., 3. o.
   
      (3)  HL L 57., 2012.2.29., 5. o.
   
      (4)  HL L 57., 2012.2.29., 1. o.
   
      (5)  HL L 152., 2012.6.13., 28. o.
   
      (6)  HL L 55., 2011.2.28., 13. o.